b'\n_START_ARTICLE_\nRuotana\n_START_SECTION_\nMaantiede\n_START_PARAGRAPH_\nRuotana on pinta-alaltaan 9,4 hehtaarin suoj\xc3\xa4rvi, jonka pituus on 650 metri\xc3\xa4 ja suurin leveys noin 200 metri\xc3\xa4. J\xc3\xa4rven keksikohdassa on 50-metrinen kaventuma, joka jakaa j\xc3\xa4rven kahdeksi py\xc3\xb6re\xc3\xa4ksi altaaksi. J\xc3\xa4rven rantaviivaa on 1,6 kilometri\xc3\xa4, joka on kokonaan suota. Se sijaitsee suuren Ruotanansuon keskell\xc3\xa4, joka on ojitettu melko tihe\xc3\xa4sti lukuun ottamatta j\xc3\xa4rven lounaiskulmassa olevaa pienempaa Rookinsuon aluetta. Laskuojan Ruotananojan luusua sijaitsee j\xc3\xa4rven lounaiskulmassa ja se kulkee kaivettuna ojana suon laitaan suorana. Koivum\xc3\xa4en pellolla se yhtyy Mustaojaan, joka kulkee ensin luoteeseen ja sitten etel\xc3\xa4\xc3\xa4n 6,5 kilometri\xc3\xa4. Se virtaa K\xc3\xb6yli\xc3\xb6nj\xc3\xa4rveen sen pohjoisp\xc3\xa4\xc3\xa4ss\xc3\xa4 J\xc3\xa4rvenp\xc3\xa4\xc3\xa4n kyl\xc3\xa4ss\xc3\xa4.\n_START_SECTION_\nLuonnonhistoriaa\n_START_PARAGRAPH_\nJ\xc3\xa4rven allas muodosti joskus j\xc3\xa4\xc3\xa4kauden j\xc3\xa4lkeen pienen lahden, jonka suu alkoi maankohoamisen vuoksi kuroutua umpeen litorinamerest\xc3\xa4. T\xc3\xa4m\xc3\xa4 aiheutti j\xc3\xa4rven suolapitoisuuden alenemisen ja esimerkiksi levien lajisto vaihtui makeavetisille j\xc3\xa4rville tyypilliseksi. Lajiston muuttumisen alkuhetki on ajoitettu pohjasedimenttien kairauksella noin 5620\xe2\x80\x935500 eaa. ja t\xc3\xa4ysin makeavetiseksi j\xc3\xa4rvi oli muuttunut kairauksien perusteella 5180\xe2\x80\x935040 eaa. Sit\xc3\xa4 v\xc3\xa4livaihetta, jolloin j\xc3\xa4rvess\xc3\xa4 on laimeaa murtovett\xc3\xa4, kutsutaan kluuvifladaksi. J\xc3\xa4rvialtaan laskukynnys, joka erotti lopulta j\xc3\xa4rven merest\xc3\xa4, sijaitsi 62,9 metri\xc3\xa4 nykyisen merenpinnan yl\xc3\xa4puolella.'